Document ID: 32005R1192

32005R1192
L 194/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1192/2005 AL COMISIEI
din 25 iulie 2005
de modificare a Regulamentului (CEE) nr. 1915/83 privind anumite norme de aplicare referitoare la evidența contabilă în scopul stabilirii veniturilor exploatațiilor agricole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul nr. 79/65/CEE al Consiliului din 15 iunie 1965 de creare a unei rețele de informații contabile agricole privind veniturile și activitatea economică a exploatațiilor agricole în Comunitatea Economică Europeană (1), în special articolul 6 alineatul (2),
întrucât:
(1)
Articolul 3 din Regulamentul (CEE) nr. 1915/83 al Comisiei (2) prevede ca toate fișele exploatației să fie transmise Comisiei de către agenția de legătură în termen de cel mult nouă luni de la încheierea exercițiului contabil la care se referă acestea. Din perspectiva experienței dobândite, este necesar să se prelungească perioada de nouă luni.
(2)
Este necesar, ca măsură provizorie pentru exercițiul contabil 2004, să se acorde Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei o perioadă mai lungă pentru comunicarea datelor, pentru a permite o adaptare armonioasă a acestor state membre la sistemul de evidență contabilă în vederea determinării veniturilor exploatațiilor agricole, care este nou pentru acestea.
(3)
Prin urmare, este necesar să se modifice Regulamentul (CEE) nr. 1915/83.
(4)
Măsurile prevăzute de prezentul regulament sunt conforme cu avizul Comitetului comunitar pentru rețeaua de informații contabile agricole,
ADOPTĂ PREZENTUL REGULAMENT:
Articolul 1
Articolul 3 alineatul (1) din Regulamentul (CEE) nr. 1915/83 se înlocuiește cu următorul text:
„Toate fișele exploatației prezentate în forma cerută de anexa III la Regulamentul (CEE) nr. 2237/77 sunt înaintate Comisiei de către agenția de legătură.
Pentru exercițiul contabil 2004, fișele exploatației sunt înaintate în termen de cel mult treisprezece luni de la încheierea acestui exercițiu contabil. Cu toate acestea, agenția de legătură a Republicii Cehe, a Estoniei, a Ciprului, a Letoniei, a Lituaniei, a Ungariei, a Maltei, a Poloniei, a Sloveniei și a Slovaciei transmite fișele exploatației în termen de cel mult optsprezece luni de la încheierea acestui exercițiu contabil.
Începând cu exercițiul contabil 2005, fișele exploatației sunt înaintate în termen de cel mult douăsprezece luni de la încheierea exercițiului contabil respectiv.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 iulie 2005.

Labels: 2
19
6
12
15